Իր անկրկնելի գեղեցկությամբ ու նյութերի յուրօրինակությամբ նորից փայլեց մեր քաղաքամայր Երևանի հնագույն նախնին, ուրարտական Էրեբունին, որի հիմնադրման 2750-ամյակը նշվելու է 1968 թվին: Անցյալ տարվա պեղումների ընթացքում (ղեկ. Կ. Լ. Հովհաննիսյան) պալատական խոշոր դահլիճներից մեկում հայտնաբերվեցին Արգիշտի 1-ին և Սարդար 2-րդ թագավորների բազմաթիվ սեպագիր արձանագրություններ և աշխարհիկ որմնանկարների անկրկնելի բեկորներ: Որմնանկարը վերականգնում է թագավորական որսի մի շքեղ տեսարան. ուրարտական թագավորը՝ իր մարտակառքով ու հեծյալ մարտիկների հոծ բազմությամբ, որսի շներով, հետապնդվող հովազների, առ-յուծների, վայրի ձիերի, ցուլերի երամակներով ու հոտերով: Ներշնչման ու ռեալիստական արվեստի մեծ ուժով են կատարված սլացող սև նժույգները, թփերում թաքնված հորթուկը, գազանների լեշը կրծող շները և մի շարք այլ դետալներ: